《疏影 梅魂》
清代·冯兰贞

空庭寂寂。怅冰痕一缕，谁更描得。瘦影荒烟，冷雨前村，犹认旧时江驿。

轻盈倘化梨云去，便剪纸、招来难觅。又依稀、浅水黄昏，唤起数声风笛。

仿佛亭亭倩女，夕阳移素影，一样清绝。月地濛濛，雪径沉沉，剩有啼禽消息。

几生纵使重修到，已悟彻、者番空色。等甚时、购取名香，可奈土花寒碧。

作者简介：字香畦，金坛人，知府于尚龄室。有《吟翠轩词》。